**Christopher Borch** (født 18. januar 1817 i Drammen, død 11. august 1896 i Holmestrand) var en norsk billedhugger. Han er særlig kjent for utformingen av de to løvene som er plassert på Løvebakken foran Stortinget og som ble utført av to straffanger under Borchs ledelse samt Christiestøtten på Muséplassen foran Bergen Museums naturhistoriske samlinger i Bergen.

Borch gikk på Kunstakademiet i København fra 1838 og var i flere år i Herman Wilhelm Bissens atelier. Han var sterkt preget av Bissen og står i senklassisismen i arven etter Bertel Thorvaldsen. Borch var knyttet til miljøet rundt N.F.S. Grundtvig på Vartov i København og har blant annet utført døpefonten til Vartov kirke.

* Den ene av de to løvene på Løvebakken utenfor Stortinget i Oslo. Løvene ble utført av straffangen Gulbrand Eriksen Mørstad og Sivert etter tegninger av Christopher Borch. Foto: L. ShyamalDen ene av de to løvene på Løvebakken utenfor Stortinget i Oslo. Løvene ble utført av straffangen Gulbrand Eriksen Mørstad og Sivert etter tegninger av Christopher Borch. Foto: L. Shyamal
* Christiestøtten på Muséplassen foran Bergen Museums naturhistoriske samlinger i Bergen. Løven er en senere tilføyelse og er ved Wilhelm Rasmussen. Foto: FlofloChristiestøtten på Muséplassen foran Bergen Museums naturhistoriske samlinger i Bergen. Løven er en senere tilføyelse og er ved Wilhelm Rasmussen. Foto: Floflo

I Danmark stilte Borch ut på Charlottenborg i 1848, 1849, 1851 og 1856. Han stilte ut første gang i Norge i 1849 og fikk deretter en bestilling fra kongehuset på relieffer til Oscarshall som var under oppføring.

På Bjørnstjerne Bjørnsons anmodning leverte han en skisse på et monument over Wilhelm Frimann Koren Christie, statuen ble avduket i Bergen først i 1868. Borch leverte også inn et forslag i konkurransen om Karl Johan-monumentet foran Slottet i Christiania, men dette gikk til Brynjulf Bergslien.

Steinløvene foran Stortinget ble montert i 1866. Borch drev undervisning for fangene ved straffeanstalten på Akershus festning og løvene ble utført av to av hans elever der; Gulbrand Eriksen Mørstad og Sivert. En av løvene ble i 2014 gjengitt på et norsk frimerke, i anledning 200-årsjubileet for Grunnloven.

På slutten av 1870-tallet slo Borch seg ned i Norge igjen for godt og hadde da bodd utenlands i nærmere 30 år. I 1852 var han bltt gift med Thora Marie Arveschoug (1832–1923), datter av prokurator, senere postmester Ole Siewers Arveschoug (1802–77) og Dorothea Tyrholm (1807–90).

Referanser
----------

1. 1 2   Nasjonalmuséet i Stockholm, kunstner-ID i Sveriges nasjonalmuseum 22139, besøkt 9. oktober 2017[Hentet fra Wikidata]
2. 1 2   Borch, Christoffer, oppført som Christoffer Borch, besøkt 9. oktober 2017[Hentet fra Wikidata]
3. 1 2   Kunstindeks Danmark, oppført som Christoffer Borch, Kunstindeks Danmark kunstner ID 8580, besøkt 9. oktober 2017[Hentet fra Wikidata]
4. 1 2   KulturNav, KulturNav-ID 95ffd371-c331-46b4-8eaa-b6167867db26, besøkt 9. oktober 2017[Hentet fra Wikidata]
5. ↑   Norsk biografisk leksikon, Norsk biografisk leksikon ID Christopher\_Borch[Hentet fra Wikidata]
6. ↑  «Frimerkekunst til Grunnlovs-feiringen» Frimerkeposten; nr 3/2014[*død lenke*]

Kilder
------

* (no) Christopher Borch i Norsk biografisk leksikon
* (da) Christopher Borch på Kunstindeks Danmark / Weilbachs Kunstnerleksikon
* Om Christiestøtten[*død lenke*] fra Kulturnett/Hordaland

Eksterne lenker
---------------

* (en) Christopher Borch – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Drammen byleksikon **·** Kunstindeks Danmark **·** Geni **·** VIAF **·** KulturNav
 |